google/wiki40b huggingface dataset:
Vannkjær

Utseende

Små til meget store (1 – 50 mm) biller, med avrundet kroppsform, som oftest mørkfargede og blanke. Hodet er bredt med små fasettøyne. Antennene består av 7-9 ledd og ender i en tre-leddet kølle. Maksillarpalpene (det lengste paret av munnfølere) er minst like lange som antennene, noen ganger tydelig lengre.
Dekkvingene og brystskjoldet (pronotum) danner en kontinuerlig kurve, mens hodet gjerne stikker litt ut fra denne. De fleste artene er fint punkterte og temmelig blanke, men ikke metallfargede. Dekkvingene har ofte fine punktrekker. Beina er forholdsvis korte og vanligvis ikke spesielt omdannet for svømming. De to underfamiliene kan skilles på at det innerste fotleddet er tydelig lengre enn det neste for kulevannkjær, tydelig kortere hos underfamilien vannkjær.
Larvene varierer ganske mye i utseende men er ofte mer eller mindre pølseformede med korte bein.

Levevis

Grovt sett lever underfamilien vannkjær i vann og kulevannkjær på land, men det finnes unntak. Flere arter av underfamilien vannkjær er vanlige mellom løvstrø, og noen arter av slekten Cercyon lever i vannkanten. De vannlevende vannkjærene er dårlig svømmere sammenlignet med vannkalvene, som de ligner. De kravler frem med vekselvise tak med høyre og venstre sides bein, i motsetning til å ro seg fram med symmetriske tak som vannkalvene. Mens vannkalvene henter luft gjennom bakkroppsspissen, har vannkjærene luftinntaket mellom ryggskjoldet og dekkvingene. Måten å lagre luften på er også forskjellig: vannkalvene lagrer den under dekkvingene, mens vannkjærene lagrer den som en sølvskinnende hinne på undersiden av dyret, der luftboblen blir holdt på plass av vannavstøtende hår. De store vannkjærene blir derfor kalt "silver beetles" på engelsk. De voksne billene lever for det meste av planter og råtnende plantedeler, mens larvene er rovdyr som spiser snegler, mark, insektlarver eller lignende.
De fleste av kulevannkjærene er knyttet til møkk. De kommer gjerne i store mengder til ferske, ennå våte kuruker, og etter noen timer er kurukene gjerne fullstendig gjennomhullet av kulevannkjærenes ganger. Andre arter lever i råtnende plantemateriale, men de krever høy fuktighet.
GONGO

GONGO (fra engelsk for government organized non-governmental organization) er en type organisasjon som har blitt satt opp av et lands regjering eller som i større eller mindre grad styres av staten, men som presenteres som en uavhengig, ikke-statlig, frivillig organisasjon. Hensikten er som regel å fremme bestemte politiske mål og ha en viss kontroll over organisasjonens virksomhet, f.eks. når det gjelder formål, ansatte og aktiviteter. Denne kontrollen er gjerne indirekte, f.eks. gjennom kontroll av organisasjonens økonomi, og ofte vil myndighetene benekte at de styrer organisasjonen.
I mange tilfeller, men ikke alltid, blir GONGOer satt opp av regjeringer i autoritære land. Formålet kan i en del tilfeller være å gi inntrykk av å ha et fungerende sivilsamfunn med frivillige organisasjoner, eksempelvis for å kvalifisere for forskjellig støtte fra utenlandske givere eller internasjonale organisasjoner, eller å gi et land en mer demokratisk fasade. I andre tilfeller er formålet med organisasjonen bare å fremme bestemte politiske mål. GONGOer finnes også i land som ikke regnes som utpreget autoritære, men denne organisasjonstypen er likevel omstridt.
The Human Revolution

The Human Revolution (japansk: "Ningen kakumei") er en biografisk roman av Daisaku Ikeda som forteller om arbeidet til Josei Toda, den andre presidenten av Sōka Gakkai, med å konstruere denne buddhistiske bevegelsen etter løslatelsen fra fengsel på slutten av andre verdenskrig. Bokverket har solgt i flere millioner eksemplarer og har blitt tjent som kilde i to filmer av samme navn, produsert av Toho Company og redigert av Toshio Masuda. Romanen har 12 bind og ble utgitt fra 1972 til 2008.
Haugianisme

Opphav

Hans Nielsen Hauge (1771-1824), bondesønn fra Tune i Østfold, fikk 5. april 1796 en åpenbaring der han ble kalt til å «bekjenne Herrens navn for menneskene og formane dem til å omvende seg.» Dette ble starten på haugianismen. 
Hauge forfattet flere skrifter og reiste rundt i Norge som lekpredikant. Etterhvert fikk han stadig flere tilhengere, som ble kalt haugianere etter predikantens etternavn.
På Hauges tid gjaldt konventikkelplakaten, en lov fra 1741 som forbød lekfolk å drive forkynnelse og holde religiøse forsamlinger (konventikler). Hauge mente derimot at den norske kirke ikke forkynte den kristne læren rett, og med utgangspunkt i Luthers tanker om det allmenne prestedømmet, mente han at hvem som helst hadde rett til å forkynne Guds ord. Dette førte til at Hauge flere ganger ble arrestert, og tilbrakte flere år i tukthus.

Haugianismens lære

Haugianismen tok sikte på omvendelse og helliggjørelse. I de kristne lærespørsmålene var Hauge ortodoks (opprinnelig) luthersk, og tolket den lutherske læren svært strengt. Hauge forkynte at det å gjøre gode gjerninger var det viktigste med troen. Det ble altså lagt stor vekt på praktisk arbeid. Haugianismen tok utgangspunkt i en pietistisk kristendomsforståelse. Dette var en alvorlig og inderlig form for religionsutøvelse. Bare dersom man  følte en dyp og ektefølt anger over syndene sine, kunne man ha håp om frelse. Når man så omvendt til «sann kristendom», måtte man holde seg på den smale sti. Sanselig nytelse og verdslige gleder kunne gi urene tanker og føre en bort fra Gud. Man måtte vurdere konsekvensene for livet i det hinsidige i alt man foretok seg i det jordiske livet.

Haugianerne

Haugianerne var hovedsakelig bønder, og fantes over hele Norge, men bevegelsens sentra var Eiker, Drammen, Stavanger og Bergen. Sara Oust møtte bevegelsen da hun jobbet på Røros Kobberverk i 1799 og ble senere bevegelsens første kvinnelige predikant. Tre av Eidsvollmennene i riksforsamlingen på Eidsvoll i 1814 - John Hansen Sørbrøden, Christopher Borgersen Hoen og Ole Rasmussen Apeness - var haugianere. Hoen ble senere en drivkraft bak opphevelsen av konventikkelplakaten i 1842. 
Haugianerne var både et trosfellesskap og et arbeidsfellesskap. Bevegelsen var et vennesamfunn der medlemmene støttet hverandre både religiøst og økonomisk. Hauge utpekte lokale religiøse ledere - disse kunne være både menn og kvinner - og gav retningslinjer for den religiøse virksomheten. Innenfor bevegelsen ble det også lagt til rette for arrangerte ekteskap. Hauge skaffet pengestøtte og borgerbrev så medlemmene kunne drive næringsvirksomhet, først og fremst sagbruk og papirfabrikker, eller handel.
Fra 1840-årene ble den moderne indremisjons- og misjonsbevegelsen grunnlagt, og haugianerne gikk etterhvert opp i denne.

Haugianere i kulturen

Haugianismen har også satt spor i kunst og kultur. Mest kjent er kanskje Adolph Tidemands maleri Haugianerne fra 1848. Bevegelsen er også tema i flere av Alexander Kiellands romaner, spesielt Skipper Worse (1882).
Hans Nielsen Hauges liv ble også dramatisert i den norske spillefilmen Hans Nielsen Hauge i 1961.
Muskedunder

En muskedunder er en kort muskett med et konisk eller traktformet løp. Muskedunderen var som oftest ladet med flere prosjektiler.
Selve navnet er en blanding av muskett og det nederlandske «donderbus» som betyr tordenpipe. Den vide åpningen tjente to funksjoner: Muskedunderen var lettere (og derved raskere) å lade, og når den ble ladet med flere prosjektiler gav løpet en viss spredning. Det finnes eksempler med hjullås, men de aller fleste ble designet for flintlås. Med utviklingen av perkusjonslås på begynnelsen av 1800-tallet ble det mulig å lage repetervåpen, og muskedunderen mistet sin betydning.
Det finnes to grunnleggende løpstyper for muskedundere. Våpen fra 16- og 1700 tallet hadde ofte en lang sylindrisk del av løpet og var bare utvidet nære munningen. Disse var først og fremst ment for å skulle kunne lades raskt, og den sylindriske delen av løpet sørget for at det bare ble minimal spredning ved bruk av flere prosjektiler. Senere muskedundere fra midten av 1700-tallet og fremover, særlig dem produsert i England hadde en konisk fasong på hele løpet, og gav reell spredning av prosjektilene. De fleste muskedunderløp ble støpt i messing eller bronse slik som samtidens kanoner, men det fantes også muskedundere med løp av jern.
Muskedunderen ble taktisk brukt slik man ville bruke en maskinpistol eller avsaget hagle i dag. Den var et vanlig alternativ til karabin for ryttersoldater og mannskaper på krigsskip, og var favoritt blant landeveisrøvere og vognkusker som skulle beskytte seg mot dem. Norske skisoldater på 16- og 1700-tallet ble i noen tilfeller utstyrt med muskedunder i stedet for muskett.
Muskedunder må ikke forveksles med musketoon, en kortløpet muskett til bruk for ryttere og jegersoldater på 17- og begynnelsen av 1800-tallet
Onkel Skrue i Donald Duck bruker ofte en muskedunder for å forsvare pengebingen sin.
Ardley Cove

Ardley Cove er en vik som ligger nord for Ardley Island i Maxwell Bay på King George Island i den antarktiske øygruppen Sør-Shetlandsøyene. Den ble kalt Caleta Ardley av en argentinsk ekspedisjon (rundt 1957) på grunn av nærheten til Ardley Island.
Villa Nordraak

Villa Nordraak er et musikkalbum med Sigvart Dagsland. Albumet ble utgitt den 4. mai 2012.
Ahl-e Haqq

Ahl-e Haqq, også kalt Yârsân (kurdisk: ﯼاڔﮦساﻥ Yâresân), eller Kakai,  persisk|اهل حق  Ahl-e Haqq ("Sannhetens folk"), er tilhengere av en religion grunnlagt av Sultan Sahak i Iran på 1300-tallet
Antallet er idag rundt  1,000,000, hovedsakelig i det  vestlige  Iran og i Irak. Mange er kurdere, men det er også grupper av tilhengere fra andre etniske grupper.
Ahl-e haqq  er en synkretistisk religion, som har inkorporert elementer av eldre religiøse tradisjoner i   området. Den har store likhetstrekk med andre uortodokse religiøse grupper i Midtøsten, spesielt yezidismen og chinarism/ishikismen. Disse tre slås ofte sammen i kategorien yazdanisme. Ahl-e haqq  knyttes også ofte sammen med den drusiske religionen.
Anne Hidalgo

Bakgrunn og karriere

Hidalgo ble født i San Fernando ved Cádiz i Spania. Da hun var to år flyttet familien til Lyon i Frankrike.
Hidalgo er utdannet sosialarbeider og har blant annet arbeidet i det franske arbeidsdirektoratet Inspection du travail, Den internasjonale arbeidsorganisasjonen i Genève og i Compagnie Générale des Eaux.
Hun ble med i det franske sosialistpartiet i 1994 og ble da nasjonal sekretær med ansvar for kultur. Fra 1997 til 2002 hadde hun forskjellige politiske rådgivningsposter i regjeringen til Lionel Jospin.
I 2001 ble hun valgt inn i byrådet i Paris og ble samtidig første viseborgermester under Bertrand Delanoë Hun ble gjenvalgt i 2008.
Hun annonserte at hun ønsket å bli sosialistpartiets kandidat i borgermestervalget i 2014. En meningsmåling i mars 2013 ga Anne Hidalgo 51% oppslutning i en eventuell kamp mot Nathalie Kosciusko-Morizet. Hidalgo har tidligere ledet meningsmålingene klart. Hun vant valget og ble ordfører 5. april 2014.
10. april 2013 saksøkte Hidalgo Nathalie Kosciusko-Morizet for injurier etter uttalelser Kosciusko-Morizet hadde kommet med om korrupsjon.
Girl in Oslo

Mottakelse

Stein Østbø i VG kalte låten for en klassisk signaturlåt, etter å ha vært på utgivelseskonserten til Clouds Rolling By. Han sammenlignet låta andre bands signaturlåter, og trekker frem DumDum Boys' «Splitter Pine», The September Whens «Bullet Me», Seigmens «Metropolis» og deLillos' «Hjernen er alene» eller «Kokken Tor». Videre forteller han at låta har vært en konsertfavoritt de stedene han har sett bandet spille.
Musikksjef i NRK P3, Mats Borch Bugge, sammenlignet låta med The Temptations låt «Cloud Nine» og at låtas oppbygning er veldig god, med et strippende og drivende komp som forløses perfekt. I tillegg har den dette mystiske aspektet festet ved seg – hvem er egentlig låta skrevet til?».
Agnes Olofsson

Idrettskarriere

I De internasjonale øylekene 2017 kom hun på 21.-plass i kvinneklassen individuelt. Gotland vant lagkonkurransen dette året.
Nylands län

Nylands län (finsk: Uudenmaan lääni) er et historisk len i Finland. Lenet bestod i tidsrommet 1831–1997 og omfattet etter 1949 det nåværende landskapet Nyland. Administrasjonssete var Helsingfors.
Før 1949 omfattet Nylands län også kommunene Anjala, Elimä, Itis, Jaala og Kuusankoski,  men disse ble overført til Kymmene län i 1949. Etter landskapsreformen i 1997 ble Nylands län en del av det nye Södra Finlands län.
Aldose

En aldose er et monosakkarid med kun én aldehydgruppe (-CH=O) per molekyl. Karbohydrater bestående av flere aldosemolekyler har generelt kjemisk formel Cₙ(H₂O)ₙ (n≥3). Den strukturmessig enkleste aldose er glyceraldehyd med tre karbonatomer. En aldose skiller seg fra en ketose ved at den har en karbonylgruppe på enden av karbonkjeden istendenfor på midten.
Løsning (kjemi)

I kjemien er en løsning en blanding av to eller flere stoffer i væskefase eller fast fase. Av praktiske hensyn kaller man gjerne ett (eller flere) av stoffene for løsemiddel, og de resterende stoffene betegnes som løst stoff. Dersom mengden av løst stoff er lite, sammenliknet med den totale mengden løsning, sier man at man har en fortynnet løsning.
Morgunblaðið

Morgunblaðið (islandsk: Morgenbladet) er den største avisa på Island med et daglig opplag på mellom 50 000 og 55 000 eksemplarer. Morgunblaðið har de fleste av sine lesere i den sørvestlige delen av landet, særlig i og omkring hovedstaden Reykjavík.
Avisa ble grunnlangt av Vilhjálmur Finsen og kom ut første gang 2. november 1913. Siden 1919 har avisa blitt utgitt av Árvakur. Politisk har avisa har tette bånd til det konservative partiet Sjálfstæðisflokkurinn (Selvstendighetspartiet), særlig under den kalde krigen. Fram til 1993 dektok avisas redaktør og politiske reportere på møter i partiets Alltingsgruppe. Offisielt er partibåndene i dag brutt, men avisa er flere ganger blitt kritisert for å støtte seg til partiets politiske syn, særlig under valgkampene. Avisa har hatt avvikende syn enn partiet i saker som handler om fiskekvoter, foruten at avisa har rekruttert flere venstreorienterte journalister og har gitt spillerom for artikler som blant annet har fremmet feminisme.
I 1998 ble avisas nettsted åpnet. Siden 2003 har avisa også kommet ut på mandager og gis i dag ut alle dager og består av mellom 60 og 120 sider.
Ritestriden i India

Ritestriden i India var en tvist innen den katolske kirke om grensene for akkomodasjonsprinsippet (tilpasningen av det kristne uttrykk til lokale kulturer) innen misjonen i India. Sentralt i denne striden stod uenighet om jesuitten pater Roberto de Nobilis tilpasning til indiske skikker under sitt virke i Madurai i det som nå er Tamil Nadu.
Striden er også blitt kalt striden om de malabarske riter, men dette er for det meste misvisende idet det da siktes til et spørsmål som bare i liten grad var trukket inn i forbindelse med pater de Nobili.
Pater de Nobili mente at det for å kunne gjøre katolisismen gangbar i de mer toneangivende kretser, måtte man også komme høykastene i møte. Han la merke til at de hinduistiske munker, sadhuene, var høyt respektert i samfunnet, og begynte å kle seg som dem. Da han oppdaget at han ikke fullt ut kunne omgås dem han ville, begynte han å fremstå som en kshatriya, om kom til slutt til at det var som braminsk tiggermunk han ville nå best frem. Han begynte da å kle seg i saffranfarget kappe og bære en kamadalu (en vannkrukke) slik som braminmunkene. Han oppførte seg i stor utstrekning som en braminer. Det innebar blant annet at han holdt minst mulig kontakt med lavkasteindere, han verken døpte dem eller berørte dem i andre forbindelser. Hans tålmodige arbeid blant braminerne førte til en rekke konversjoner i Sør-India. Han tillot imidlertid alle kristne å delta under de samme gudstjenester, om enn på atskilte plasser. Dette var å gå lenge enn det de katolske malabarer i Kerala tillot.
Hans egne medbrødre i jesuittordenen i India var for det meste kritiske til metoden. De fleste katolikker i det sørøstlige India var fiskere og perledykkere fra de laveste kaster.
Pave Gregor XV tillot imidlertid Nobilis metode den 31. januar 1623 med bullen Romanae sedis antistetes. Men med kapusinerordenens ankomst til India ble konflikten skjerpet. Den pavelige legat Maillard de Tournon førbød ritene, og pave Klemens XII bekreftet forbudet i 1734 og 1739. Den endelige fordømmelsen kom med pave Benedikt XIV i bullen Omnium sollicitudinum i 1744.
Først i 1940 ble forbudet modifisert av Roma.
Minarkisme

Minarkisme (også kjent som minimal statisme) er en frihetlig kapitalistisk politisk filosofi. Den er forskjellig definert av kilder. I strengeste forstand sier den at stater bør eksistere (i motsetning til anarki), at deres eneste legitime funksjon er å beskytte individer mot aggresjon, tyveri, kontraktbrudd, og bedrageri, og at de eneste legitime statlige institusjoner er militærvesen, politi og domstoler. I videste forstand inkluderer den også brannvesen, fengsler, utøvende og lovgivende forsamlinger som legitime statlige funksjoner. En slik tilstand er vanligvis kalt en nattvekterstat.
Minarkister hevder at staten ikke har myndighet til å bruke sitt voldsmonopol for å forstyrre frivillige transaksjoner mellom mennesker, og mener at det er statens ansvar å påse at kontrakter mellom privatpersoner og eiendom er beskyttet, gjennom et system av domstoler og politi. Minarkister mener generelt en laissez-faire tilnærming til økonomien vil føre til økonomisk velstand.

Fremtredende minarkistiske teoretikere

Frederic Bastiat, Murray Rothbard, Ayn Rand, Benjamin Constant, Herbert Spencer, Leonard Read, Ludwig von Mises, John Hospers, Robert Nozick (ga uttrykk for et minarkistisk syn i boken Anarchy, State and Utopia (1974), men gikk senere bort fra dette) og George Reisman.
Mars to Stay

Mars to Stay er en serie romfartsoppdrag som foreslår å sende astronauter til planeten Mars for å bo der på ubestemt tid for å sikre permanent bosetning. Blant mange talsmenn for Mars to Stay er tidligere astronaut i Apollo-programmet Buzz Aldrin.
Cnemosioma

Utseende

En nokså stor, kraftig, brungrå trebukk. Antennene er tynne og noe lengre enn kroppen. Pronotum er trapesformet sett ovenfra, noe bredere enn langt og mye smalere enn dekkvingene. Disse har markerte, utstående "skuldre" som er blanke og svarte i spissen, bak disse er de jevnt avsmalnende bakover. Foran er det en kort lengdekjøl på hver side av scutellum.

Utbredelse

Arten lever i det østlige Brasil.
Stefamilie

Stefamilie er betegnelsen på den utvidede sosiale familien man får når en av ens foreldre inngår et nytt ekteskap eller samboerskap.
Dette gjelder både når forelderen er enkemann eller enke og når ens foreldre er skilt. Hvis ens far inngår et nytt ekteskap, kalles den nye ektefellen stemor, mens hvis ens mor inngår et nytt ekteskap, kalles den nye ektefellen stefar. Barn av stemødre og stefedre fra deres eventuelle tidligere ekteskap kalles stesøsken. Uttrykk som stemor og stefar brukes i mindre grad hvis barna er voksne når deres foreldre inngår nye ekteskap.
Den etymologiske roten til leddet ste- er nedertysk stef-, som tilsvarer gammelnorsk stjúp-, og betyr egentlig noe som er hugget av, her brukt i betydningen en som har tapt (en av) sine foreldre. I vestlig folketradisjon og folkeeventyr fremstilles stemødre og stefedre overveiende negativt. Kjente eventyr som Askepott, Snehvit og Hans og Grete viser stemødre som favoriserer seg selv eller sine egne barn på bekostning av stebarna. Å behandle noen stemoderlig betyr å behandle noen urettferdig.
Det angår også deg

Det angår også deg er en bok skrevet av Arnold Jacoby og handler om Herman Sachnowitz' tid i som internert i Norge og fangeleiren Auschwitz.
Boken ble første gang utgitt i 1976 og er oversatt til en rekke andre språk.
Herman Sachnowitz var født i Larvik den 13. juni 1921. 26. oktober 1942, 21 år gammel var han en av de norske jødene som ble arrestert. Han ble først internert i Berg fangeleir, og deretter deportert til Tyskland med fangeskipet DS «Donau». I alt 532 norske jøder ble sendt til konsentrasjonsleire i Tyskland med denne transporten. Bare åtte av dem overlevde konsentrasjonsleirene, og Herman Sachnowitz var en av de åtte. Han mistet faren, tre søstre og fire brødre i leiren.
I boken forteller Sachnowitz  om oppholdet i Berg fangeleir, som også ble kalt Quislings hønsegård, tar oss med videre til Auschwitz, for så å ende i Bergen-Belsen på flukt fra Den røde armé i krigens siste fase. Han forteller detaljert om overgrepene og torturen som de tyske fangevokterne utsatte de jødiske fangene for, om sykdommene som florerte i leirene og om de umenneskelige forholdene fangene levde under. Samtidig gir Sachnowitz et innblikk i menneskets vesen, på godt og vondt.
Boka ble av en historikerjury i 2015 kåret til en av de ti mest betydningsfulle norske bøkene om andre verdenskrig.
Vardenafil

Vardenafil er en PDE5-hemmer med nære relasjoner i funksjonalitet til både Sildenafil (Viagra) og Tadalafil (Cialis). Dette medikamentet selges under navnet Levitra  og Staxyn, og i Norge er disse kun tilgjengelig på resept, og brukes til å behandle erektil dysfunksjon.

Bruksområder og virkning av Levitra

Vardenafil er et virkestoff som påvirker funksjonen til PDE-5 (Fosfodiesterase-5), et enzym i det penile vevet, som kan hemme blodstrømmen som kreves for at en mann skal kunne oppnå ereksjon. Ved seksuell stimulering sendes cerebrale nerveimpulser til corpora cavernosa. Med nitrogenmonoksid (NO) som signalsubstans  reduseres GTP til syklisk GMP (cGMP) som gir relaksasjon av glatt muskulatur, kardilatasjon og derved ereksjon. Syklisk GMP vil nedbrytes kontinuerlig av PDE5. Når PDE5 blokkeres av enxymhemmer, blir det opphoping av cGMP og ereksjon opprettholdes.

Bivirkninger ved bruk av Vardenafil

De vanligste er vaskulære, doserelaterte og skyldes fosfodiesterase-5-hemmernes farmakologiske virkemåte: Hodepine (svært vanlig), svimmelhet, ansiktsrødme, dyspepsia, nesetetthet, synsforstyrrelser og endret fargesyn. Det finnes noen potensielt alvorlige: Hjerteinfarkt og andre kardiovaskulære hendelser; først og fremst hos pasienter med underliggende risiko.
Simon Jeppsson

Klubbkarriere

Simon Jeppsson startet sin karriere i Lugi HF. I september 2012 debuterte han i Lugis herrelag i eliteserien. Men suksessen startet allerede tidligere i Lugis ungdomslag som han var med og vant USM-gull med, i A-gutteklassen, 2012 og JSM-gull med 2014. Men i JSM-finalen var ulykken ute og han ble rammet av en korsbåndskade. Den ble leget og når man ser tilbake var det et vendepunkt til det bedre i Simon Jeppssons karriere, ifølge ham selv.
Sesongen 2016-2017 var et gjennombrudd for Jeppsson, som dominerte i Håndball-ligaen og var den klarest lysende stjernen. Han vant skytteligan og lå også bra til i assistligan. Han var den spiller i Lugi HF som oftest avgjorde matchene til Lugis fordel, for eksempel mot IFK Kristianstad og Alingsås HK. Etter sesongen ble Jeppsson proff i Bundesligalaget SG Flensburg-Handewitt.

Landslagskarriere

Simon Jeppsson gjorde sin A-landslagsdebut den 3. november 2016 i hjemmearenaen i Lund i en EM-kvalifiseringskamp mot Montenegro. Han gjorde to mål i debuten og ble siden uttatt til troppen til VM 2017 i Frankrike i januar. Der gjorde det svenske laget suksess og spilte en fartsfylt håndball og et veldig stabilt forsvarsspill. Etter et tap mot Danmark i gruppespillet så ble man toer i gruppa. I åttedelskampen slo man lett ut Hviterussland men fikk siden møte  hjemmelaget  Frankrike i kvartfinalen, hvor man ikke rakk til.
Simon Jeppsson har nå spilt 19 landskamper og gjort 44 mål i A-landslaget.
NM i hopp uten tilløp 1940

NM i hopp uten tilløp 1940 ble arrangert på Tomter 31. mars. Arrangør var Tomter IL.
Resten av NM i friidrett 1940 ble avlyst på grunn av Andre verdenskrig.